《冬夜读书无油歌》
宋代·朱复之

君不见莱公酣歌彻清晓，银蜡成堆烧不了。
又不见齐奴帐下环佳人，平生爨蜡不爨薪。
南园花蜂巧心计，祗为渠侬照珠翠。
生憎诗客太酸寒，略不分光到文字。
欲学凿壁衡，邻火夜不明。
欲学囊萤车，十月霜无萤。
人生穷达真有分，大钧高高不须问。
起来摩挲莲叶真人图，还有青藜老杖照我无。

作者简介：建宁建安人，字几仲，号湛庐。以迪功郎知婺源县，有惠政。理宗端平中尝充使北使展谒八陵。后除军器监主簿，兼权知惠州。